El Ple de l’Ajuntament de Sagunt demana que el malecó siga públic i verd
30 d’abril 2021

![Imagen 1](/media/xedjjwbq/c_malecon-terrestre2.jpg)

​A petició d’Acció Ecologista Agró i la Federació  Veïnal de Sagunt, el Ple de l’Ajuntament de Sagunt ha aprovat per majoria, en la sessió ordinària celebrada ahir, 29 d’abril de 2021, instar la Demarcació de Costes i el Ministeri per a la Transició Ecològica i Repte Demogràfic perquè anul·len l’expedient de delimitació del domini públic marítimo-terrestre que afecta el Malecó de Menera i per la recuperació d’estos terrenys. També demanen a Costes i al Ministeri l’elaboració i execució d’un projecte de protecció, regeneració, defensa, conservació i ús del domini públic marítimo-terrestre en estos terrenys.

Els partits de l’Equip de Govern (PSOE, Compromís i EU) i IP presentaren la moció que recollia el manifest d’Agró i la Federació Veïnal, que va ser llegida per l’alcalde Darío Moreno. L’aprovaren els mateixos quatre partits i el PP, amb l’abstenció de Ciudadanos i Vox.

El manifest, convertit en moció i acord plenari, explica que els terrenys coneguts com a Malecó de Menera, que tenen una superficie de més de 60.000 m2, «**estan amenaçats per la proposta del Ministeri per a la Transició Ecològica d’efectuar una delimitació i excloure’ls del Domini Públic Martítimo-Terrestre**». En la part argumentativa, el text apunta que segons la llei de Costes, «**no podran existir terrenys de propietat privada distinta a la pública d’este tipus de terrenys**». També destaca els «**forts interessos econòmics**» i conclou que «**és una delimitació feta a mesura d’interessos privats que no tenen res a veure amb la defensa de l’interés general**».

També recorda que «**esta proposta de delimitació és la mateixa que el Ministeri intentà portar a terme en 2014 i que va ser anul·lada per la sentència de l’Audiència Nacional en 2018. Per tant, no existix cap raó que justifique portar a terme una proposta que ha sigut rebutjada pels tribunals**». L’acord conclou que estos terrenys tenen totes les característiques per a convertir-se en una àrea de referència per a la ciutadania i, per tant, «**no sembla sensat, per part de la Demarcació de Costes, privar-la de l’oportunitat de disposar d’un espai públic per a disfrutar**».

Tots aquells interessats, poden llegir i firmar el manifest ‘Per un malecó públic i verd’ en el següent enllaç:  [http://chng.it/V4RvpY9VWH](http://chng.it/V4RvpY9VWH)

 ​

*   [](http://www.facebook.com/sharer.php?u=https://aytosagunto.es/va/actualitat/el-ple-de-l-ajuntament-de-sagunt-demana-que-el-maleco-siga-public-i-verd/ "Facebook")
*   [](http://twitter.com/share?url=https://aytosagunto.es/va/actualitat/el-ple-de-l-ajuntament-de-sagunt-demana-que-el-maleco-siga-public-i-verd/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-de-l-ajuntament-de-sagunt-demana-que-el-maleco-siga-public-i-verd/ "Linked In")
*   [](mailto:?body=https://aytosagunto.es/va/actualitat/el-ple-de-l-ajuntament-de-sagunt-demana-que-el-maleco-siga-public-i-verd/)